钦定古今图书集成/理学汇编/学行典/第215卷 > 刘撰嘉
## 钦定古今图书集成/理学汇编/学行典/第215卷 > 刘撰嘉

按《吉安府志》：“刘撰嘉，安福人。性孝友，苦学坚操。父早
丧，有堂兄当补伍紫荆关，赂县吏移捕献嘉。献嘉，撰
嘉兄也。撰嘉诣县请行，献嘉曰：‘我弟孱弱，不可令独
往’。嘱其中子养母，与俱至关。会北敌犯边，兄弟俱被
掳，撰嘉向敌哭曰：‘兄聋哑无为，盍舍之独执我’。敌果
舍献嘉。已而撰嘉亦脱归，主将悯释之，偕其兄南还”，
拜母床下。母曰：“早知儿念我，忍须臾死耳。”逾日母卒，
人以为孝感。撰嘉哀不自胜曰：“脱万死一生，独计得
少尽孝养，而今已矣。”呜咽之声，悲感行路。晚节事诸
兄，情好益笃，尤嗜读《易》，或至达曙不寐，曰：“道尽于《易》
矣。”号白斋居士。